आईआईटी इंजीनियरिंग और प्रौद्योगिकी की विभिन्‍न शाखाओं में अवरस्‍नातक कार्यक्रम; विभिन्‍न इंजीनियरिंग और विज्ञान विषयों, अंतर विषयक क्षेत्रों में विशेषज्ञता के साथ स्‍नातकोत्‍तर कार्यक्रम और पीएचडी कार्यक्रम प्रदान करता है और आधारभूत, विशेष और प्रोयोजित अनुसंधान करवाता है। वर्तमान में, आईआईटी बी.टेक, बी.आर्क. एमएससी, एम. डिजाइन, एम.फि, एम.टेक, एमबीए और पीएचडी डिग्री प्रदान करता है। आईआईटी में शिक्षण और अनुसंधान की गुणवत्‍ता विश्‍वस्‍तरीय है। ये संस्‍थान उद्योगों में उभरते हुए रूझानों के अनुसार पाठ्यक्रम का निरंतर मूल्‍यांकन और संशोधन कर रहे हैं। ये संस्‍थान गुणवत्‍ता सुधार कार्यक्रम द्वारा अन्‍य इंजीनियरिंग कॉलेजों के संकाय के ज्ञान को अद्यतन करने में सहयोग देते हैं। पूर्व संकाय विकास कार्यक्रम (ईएफडीपी) के तहत मेजबान संस्‍थान के रूप में आईआईटी संबंधित क्षेत्रों की तकनीकी आवश्‍यकताओं को पूरा करने में केन्‍द्र के रूप में कार्य करते है।